Der bliver heller ikke arbejdet på Grønlandshavnen torsdag. Det står fast, efter medarbejderne på et fagligt møde netoip har besluttet at gå hjem. Igen. - Alle faggrupper er gået hjem. Vi oplyste medarbejderne om, at nedlæggelsen er overenskomststridig, men de nægter at lave deres arbejde. Grunden er, at de er frustrerede over Royal Arctic Lines beslutning om at flytte til Aarhus i 2019 - og at de intet har hørt fra ledelen og i stedet har hørt om beslutningen i medierne, siger Ole Nors Nielsen, der er næstformand for Transportgruppen under 3F i Aalborg. - Man kan da for helvede heller ikke behandle folk så umenneskeligt. Han (direktør Verner Hammeken, red.) skulle være mand nok til at forklare sagen for sine medarbejdere face-to-face, siger Ole Nors Nielsen. Royal Arctic Line har en kontrakt med Aalborg Havn, der gælder frem til 2022. Den vil firmaet have ophævet, så de kan flytte til Aarhus allerede i 2019. Formand for Aalborg Havn og borgmester i Aalborg, Thomas Kastrup-Larsen, truer til gengæld med et søgsmål på flere hundrede millioner. Royal Arctic Line angiver bedre logistik og infrastruktur som de væsentligste årsager til flytningen.

Referat:
Frustrationen over flytningen til Aarhus er så stor, at Royal Arctic-medarbejderne for anden dag i træk nægter at trække i arbejdstøjet.